CELEX: 
Language: hu
Date: 2017-11-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a harmadik országokból Spanyolországba behozott cirokra vonatkozó átalányalapú importvámcsökkentés mértékének megállapításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A Spanyolországba történő behozatalra szánt 2 000 000 tonna kukoricára és 300 000 tonna cirokra vonatkozó vámkontingens, valamint a Portugáliába történő behozatalra szánt 500 000 tonna kukoricára vonatkozó vámkontingens érvényesítése céljából az 1308/2013/EU európai parlamenti és tanácsi rendelet 185. cikke felhatalmazza a Bizottságot arra, hogy felhatalmazáson alapuló jogi aktusokat fogadjon el.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A mezőgazdasági termékpiacok közös szervezésével foglalkozó szakértői csoport ülésén sor került a tagállami küldöttekkel folytatott konzultációra az e jogi aktussal kapcsolatos vélemények megvitatása és a tagállami hatóságok szakértelmének figyelembevétele érdekében.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1308/2013/EU rendelet 185. cikke alapján a felhatalmazáson alapuló jogi aktus célja a Spanyolországba történő behozatalra szánt cirokra vonatkozó átalányalapú importvámcsökkentés alkalmazása; a csökkentés kivételesen a 2017. évi behozatali időszakon túl is alkalmazandó, nevezetesen 2018. február 28-ig, tekintettel arra, hogy a felhatalmazáson alapuló jogi aktus elfogadására irányuló jogalkotási keret időszükséglete következtében előfordulhat, hogy e rendelet 2017 decemberében lép hatályba.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.11.16.)
            
            
               a harmadik országokból Spanyolországba behozott cirokra vonatkozó átalányalapú importvámcsökkentés mértékének megállapításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
                és különösen annak 185. cikkére, 
            
            
               mivel:
            
            
               (1)A többoldalú kereskedelmi tárgyalások uruguayi fordulóján megkötött megállapodások
                  2
                keretében az Unió kötelezettséget vállalt arra, hogy engedélyezi Spanyolország számára évi 300 000 tonna cirok behozatalát.
            
            
               (2)2017. január 1. és 2017. augusztus 7. között összesen 103 967 tonna cirok került behozatalra Spanyolországba. Ugyanezen időszak alatt a 642/2010/EU bizottsági rendeletnek
                  3
                megfelelően a cirokra kivetett importvám összege 0 EUR/tonna volt. 2017. augusztus 8. óta, amikor a 642/2010/EU rendeletnek megfelelően ismét tényleges behozatali vám került bevezetésre a cirokra, 26 250 tonna mennyiségű cirok behozatalára került sor Spanyolországba.
            
            
               (3)A behozatali kontingensek maradéktalan kihasználásának biztosítása érdekében az 1296/2008/EK bizottsági rendelet
                  4
                6. cikke értelmében a 642/2010/EU rendelettel összhangban megállapított importvámra csökkentést lehet alkalmazni.
            
            
               (4)Figyelembe véve a cirokpiaci feltételeket, különösen pedig azt a tényt, hogy a cirok világpiaci ára magasabb, mint a kukoricáé, a 2017. január 1-jén az 1296/2008/EK rendeletnek megfelelően megnyitott vámkontingens keretében Spanyolországba behozatalra kerülő cirokmennyiségekre a 642/2010/EU rendelettel összhangban megállapított behozatali vám 100 %-ának megfelelő átalányalapú csökkentést kell alkalmazni.
            
            
               (5)Tekintettel a felhatalmazáson alapuló jogi aktus elfogadásához kapcsolódó időszükségletre és annak szükségességére, hogy a behozatali kontingenst maradéktalanul ki lehessen használni, helyénvaló előírni, hogy az átalányalapú csökkentést a 2017. kontingensév időtartamát meghaladóan kell alkalmazni,
            
         
         
            
               ELFOGADTA EZT A RENDELETET:
            
            
               1. cikk
            
            
               A cirokra vonatkozó behozatali vámra az 1296/2008/EK rendelet 6. cikkében említetteknek megfelelően átalányalapú vámcsökkentés alkalmazandó, melynek a 642/2010/EU rendelet szerint megállapított mértéke a cirokra vonatkozó behozatali vám 100 %-a. E csökkentés a 2017. január 1-jén megnyitott kontingens keretében fennmaradó, Spanyolországba behozatalra kerülő cirokmennyiségek tekintetében alkalmazandó az 1296/2008/EK rendeletnek megfelelően.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            
            
               Ez a rendelet 2018. február 28-án hatályát veszti.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2017.11.16.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 347., 2013.12.20., 671. o.
               
               
                  
                     (2)
                  
                        A Tanács 94/800/EK határozata (1994. december 22.) a többoldalú tárgyalások uruguayi fordulóján (1986–1994) elért megállapodásoknak a Közösség nevében a hatáskörébe tartozó ügyek tekintetében történő megkötéséről (HL L 336., 1994.12.23., 1. o.).
               
               
                  
                     (3)
                  
                        A Bizottság 642/2010/EU rendelete (2010. július 20.) az 1234/2007/EK tanácsi rendelet alkalmazásának szabályairól (behozatali vámok a gabonaágazatban) (HL L 187., 2010.7.21., 5. o.).
               
               
                  
                     (4)
                  
                        A Bizottság 1296/2008/EK rendelete (2008. december 18.) a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról (HL L 340., 2008.12.19., 57. o.).